ข้อตกลงลิขสิทธิ์ซอฟต์แวร์
ซอฟต์แวร์ในผลิตภัณฑ์ Linksys:
ผลิตภัณฑ์นี้ซึ่งเป็นของ Cisco-Linksys LLC หรือของบริษัทในเครือ Cisco Systems-Linksys (Asia) Pte Ltd. หรือ Cisco-Linksys K.K. (“Linksys”) ประกอบด้วยซอฟต์แวร์ (รวมทั้งเฟิร์มแวร์) ที่จัดทำขึ้นโดย Linksys และซัพพลายเออร์ของ Linksys และอาจประกอบด้วยซอฟต์แวร์จากชุมชนโอเพนซอร์สอีกด้วย  ซอฟต์แวร์ใดๆ ที่จัดทำขึ้นโดย Linksys และซัพพลายเออร์ของ Linksys จะมีลิขสิทธิ์ภายใต้ข้อกำหนดของ ข้อตกลงลิขสิทธิ์ซอฟต์แวร์ของ Linksys ซึ่งระบุไว้ในเอกสารแนบท้ายฉบับที่ 1 ด้านล่างนี้  และคุณอาจได้รับคำแนะนำให้อ่านและยอมรับ ข้อตกลงลิขสิทธิ์ซอฟต์แวร์ของ Linksys นี้ในขณะทำการติดตั้งซอฟต์แวร์นั้นๆ อีกด้วย  
ซอฟต์แวร์ใดๆ ที่เป็นของชุมชนโอเพนซอร์สจะมีลิขสิทธิ์ภายใต้ข้อกำหนดของลิขสิทธิ์เฉพาะที่ใช้บังคับกับซอฟต์แวร์นั้นๆ ซึ่ง Linksys มีให้บริการที่ www.linksys.com/gpl หรือให้บริการตามที่กำหนดไว้ในเอกสารแนบท้ายฉบับที่ 2 ด้านล่างนี้ 
ในกรณีที่ข้อกำหนดของลิขสิทธิ์เฉพาะอนุญาตให้คุณสามารถใช้ซอร์สโค้ดของซอฟต์แวร์ได้ คุณจะสามารถรับซอร์สโค้ดดังกล่าวได้จาก Linksys โดยเสียค่าใช้จ่ายและมีอายุการใช้งานอย่างน้อย 3 ปีนับจากวันที่ซื้อผลิตภัณฑ์นี้ นอกจากนี้คุณยังสามารถดาวน์โหลดจาก www.linksys.com/gpl ได้อีกด้วย  สำหรับข้อกำหนดเรื่องลิขสิทธิ์โดยละเอียดและข้อมูลเพิ่มเติมเกี่ยวกับซอฟต์แวร์โอเพนซอร์สในผลิตภัณฑ์ของ Linksys โปรดดูได้จากเว็บไซต์สาธารณะของ Linksys ที่ www.linksys.com/gpl/ หรือในเอกสารแนบท้ายฉบับที่ 2 ด้านล่างนี้
การดาวน์โหลดหรือติดตั้งซอฟต์แวร์ หรือใช้ผลิตภัณฑ์ที่มีซอฟต์แวร์ดังกล่าว ย่อมเป็นการแสดงว่า คุณยอมรับข้อผูกพันตามข้อตกลงลิขสิทธิ์ซอฟต์แวร์ด้านล่างนี้  หากคุณไม่เห็นชอบตามข้อกำหนดทั้งหมดนี้ คุณต้องไม่ดาวน์โหลด ติดตั้ง หรือใช้ซอฟต์แวร์ดังกล่าว  คุณสามารถส่งคืนซอฟต์แวร์ที่ยังไม่ได้ใช้งาน (หรือผลิตภัณฑ์ที่ยังไม่ได้ใช้งาน หากซอฟต์แวร์นี้จัดมาให้เป็นส่วนหนึ่งของผลิตภัณฑ์อื่น) เพื่อขอรับเงินคืนเต็มจำนวนภายในเวลา 30 วันนับจากวันที่ซื้อครั้งแรก โดยจะต้องเป็นไปตามขั้นตอนและนโยบายการส่งสินค้าคืนของผู้ที่คุณได้ซื้อผลิตภัณฑ์หรือซอฟต์แวร์นั้น
ลิขสิทธิ์ซอฟต์แวร์:

ลิขสิทธิ์ซอฟต์แวร์ที่ใช้บังคับกับซอฟต์แวร์จาก Linksys ซึ่งให้บริการอยู่ในเว็บไซต์สาธารณะของ Linksys ที่ www.linksys.com และ  www.linksys.com/gpl/ ตามลำดับ  และเพื่อเป็นการอำนวยความสะดวกให้แก่คุณในการใช้อ้างอิง ในเอกสารแนบท้ายทั้ง 2 ฉบับดังต่อไปนี้ จะประกอบด้วย ข้อตกลงลิขสิทธิ์ซอฟต์แวร์ของ Linksys และลิขสิทธิ์ของโอเพนซอร์สโค้ดหลักที่ Linksys ใช้ในผลิตภัณฑ์ของตน

เอกสารแนบท้ายฉบับที่ 1
ข้อตกลงลิขสิทธิ์ซอฟต์แวร์ของ Linksys

ข้อตกลงลิขสิทธิ์นี้จัดทำขึ้นระหว่างคุณและบริษัท CISCO-LINKSYS LLC หรือบริษัทใดบริษัทหนึ่งในเครือ CISCO SYSTEMS-LINKSYS (ASIA) PTE LTD. หรือ CISCO-LINKSYS K.K. (“LINKSYS”) ที่มอบลิขสิทธิ์ให้แทน CISCO-LINKSYS LLC.  การดาวน์โหลดหรือติดตั้งซอฟต์แวร์ หรือใช้ผลิตภัณฑ์ที่มีซอฟต์แวร์ดังกล่าว ย่อมเป็นการแสดงว่าคุณยอมรับข้อผูกพันตามข้อตกลงนี้  หากคุณไม่เห็นชอบตามข้อกำหนดทั้งหมดนี้ คุณต้องไม่ดาวน์โหลด ติดตั้ง หรือใช้ซอฟต์แวร์ดังกล่าว  คุณสามารถส่งคืนซอฟต์แวร์ที่ยังไม่ได้ใช้งาน (หรือผลิตภัณฑ์ที่ยังไม่ได้ใช้งาน หากซอฟต์แวร์นี้จัดมาให้เป็นส่วนหนึ่งของผลิตภัณฑ์อื่น) เพื่อขอรับเงินคืนเต็มจำนวนภายในเวลา 30 วันนับจากวันที่ซื้อครั้งแรก โดยจะต้องเป็นไปตามขั้นตอนและนโยบายการส่งสินค้าคืนของผู้ที่คุณได้ซื้อผลิตภัณฑ์หรือซอฟต์แวร์นั้น

ลิขสิทธิ์   ภายใต้ข้อกำหนดและเงื่อนไขของข้อตกลงฉบับนี้ Linksys จะให้ลิขสิทธิ์อันไม่ใช่สิทธิ์เฉพาะแต่เพียงผู้เดียวแก่ผู้ซื้อ (“คุณ”) ซึ่งเป็นผู้ใช้ขั้นปลายที่ซื้อผลิตภัณฑ์ของ Linksys ที่มีซอฟต์แวร์นี้ เพื่อใช้ซอฟต์แวร์ที่เป็นส่วนหนึ่งของผลิตภัณฑ์หรือ (หากอนุญาตไว้ในเอกสารที่เกี่ยวข้อง) เพื่อการสื่อสารกับผลิตภัณฑ์ดังกล่าวเท่านั้น  ลิขสิทธิ์นี้ไม่อาจนำไปให้ผู้อื่นรับช่วงสิทธิ์และไม่สามารถถ่ายโอนสิทธิ์ได้ เว้นเสียแต่จะเป็นการโอนสิทธิ์ความเป็นเจ้าของผลิตภัณฑ์ Linksys ที่ประกอบด้วยซอฟต์แวร์นี้โดยสมบูรณ์ให้แก่บุคคลหรือองค์กร แต่ทั้งนี้ คุณต้องถ่ายโอนสิทธิ์ทั้งหมดภายใต้ข้อตกลงฉบับนี้อย่างถาวร และไม่เก็บรักษาสำเนาซอฟต์แวร์ทั้งหมดหรือบางส่วนไว้ และผู้รับสิทธิ์เห็นชอบตามข้อกำหนดของข้อตกลงฉบับนี้  

 “ซอฟต์แวร์” ในที่นี้และที่บังคับใช้ตามข้อตกลงฉบับนี้หมายถึง (ก) ซอฟต์แวร์ของ Linksys หรือซัพพลายเออร์ของ Linksys ที่ให้มาในหรือพร้อมกับผลิตภัณฑ์ของ Linksys ที่เกี่ยวข้อง และ (ข) ซอฟต์แวร์เวอร์ชันอัปเกรด, อัปเดต, แก้ไขจุดบกพร่อง หรือที่มีการแก้ไข (“อัปเกรด”) หรือสำเนาสำรองของซอฟต์แวร์นี้ที่คุณได้รับจาก Linksys หรือผู้จัดจำหน่ายที่ได้รับอนุญาต แต่ทั้งนี้ คุณต้องมีลิขสิทธิ์ที่ถูกต้องในซอฟต์แวร์ต้นฉบับ และได้ชำระค่าธรรมเนียมใดๆ ที่เกี่ยวข้องเพื่อการอัปเกรดแล้ว 

การคุ้มครองข้อมูล  ซอฟต์แวร์และเอกสารนี้ประกอบด้วยข้อมูลความลับทางการค้าและ/หรือข้อมูลที่ได้รับการปกป้องลิขสิทธิ์ของ Linksys หรือซัพพลายเออร์ของ Linksys  คุณจะต้องไม่ทำการคัดลอกหรือแก้ไขซอฟต์แวร์นี้ หรือทำการแยกองค์ประกอบ, ถอดรหัส, ทำวิศวกรรมย้อนกลับ หรือแยกส่วนซอฟต์แวร์นี้ (ยกเว้นตามขอบเขตที่ได้รับอนุญาตโดยชัดแจ้งด้วยกฎหมายถึงแม้ว่าจะมีข้อบัญญัตินี้) และคุณจะต้องไม่เปิดเผยหรือเผยแพร่ความลับทางการค้าหรือข้อมูลที่ได้รับการปกป้องลิขสิทธิ์ดังกล่าวในรูปแบบใดๆ แก่บุคคลที่สาม  ความเป็นเจ้าของและกรรมสิทธิ์ในซอฟต์แวร์และเอกสารรวมทั้งส่วนประกอบอื่นๆ ยังคงเป็นของ Linksys หรือซัพพลายเออร์ของ Linksys แต่เพียงผู้เดียว

การรวบรวมและประมวลผลข้อมูล  คุณยินยอมให้ Linksys และ/หรือบริษัทในเครือรวบรวมและประมวลผลข้อมูลเป็นครั้งคราวเกี่ยวกับผลิตภัณฑ์ และ/หรือซอฟต์แวร์ Linksys ของคุณ และ/หรือการใช้งานของคุณเพื่อ (i) ให้ Linksys สามารถเสนอซอฟต์แวร์อัปเกรดให้แก่คุณ (ii) ตรวจสอบผลิตภัณฑ์และ/หรือซอฟต์แวร์ Linksys ว่ามีการใช้งานเป็นไปตามเงื่อนไขในข้อตกลงนี้ (iii) ปรับปรุงวิธีการที่ Linksys จะนำเสนอเทคโนโลยีให้แก่คุณและลูกค้า Linksys รายอื่นๆ (iv) ให้ Linksys สามารถปฏิบัติตามเงื่อนไขในข้อตกลงใดๆ ก็ตามที่มีอยู่กับบุคคลที่สามที่เกี่ยวข้องกับผลิตภัณฑ์ และ/หรือซอฟต์แวร์ Linksys และ/หรือ (v) ให้ Linksys สามารถปฏิบัติตามกฎหมาย และ/หรือข้อบังคับที่เกี่ยวข้องทั้งหมด หรือข้อกำหนดของหน่วยงานราชการที่ควบคุมหรือหน่วยงานรัฐบาล Linksys และ/หรือบริษัทในเครือสามารถรวบรวมและประมวลผลข้อมูลที่ให้มานี้ โดยจะไม่ระบุข้อมูลส่วนบุคคล หากคุณใช้งานผลิตภัณฑ์ และ/หรือซอฟต์แวร์ Linksys ของคุณ จะถือว่าคุณยินยอมให้ Linksys และ/หรือบริษัทในเครือรวบรวมและใช้ข้อมูลการใช้งานนั้น และสำหรับลูกค้า EEA จะถือว่ายินยอมให้ถ่ายโอนข้อมูลนั้นไปนอก EEA 

การอัปเกรดซอฟต์แวร์ ฯลฯ หากซอฟต์แวร์ให้คุณรับการอัปเกรดได้ คุณสามารถเลือกว่าจะรับการอัปเกรดเหล่านี้โดยอัตโนมัติหรือดำเนินการด้วยตนเองได้ตลอดเวลา หากคุณเลือกดำเนินการอัปเกรดด้วยตนเอง หรือเลือกไม่รับหรือรับแจ้งเกี่ยวกับการอัปเกรด คุณอาจทำให้ผลิตภัณฑ์ และ/หรือซอฟต์แวร์ Linksys มีความเสี่ยงต่อภัยคุกคามด้านความปลอดภัยที่ร้ายแรง และ/หรืออาจเข้าใช้งานคุณสมบัติบางอย่างในผลิตภัณฑ์ และ/หรือซอฟต์แวร์ Linksys ไม่ได้ ในบางสถานการณ์ เราอาจทำการอัปเกรดโดยอัตโนมัติเพื่อให้การใช้งานเป็นไปตามการเปลี่ยนแปลงในข้อกำหนดทางกฎหมายหรือข้อบังคับตามเงื่อนไขในข้อตกลงที่ Linksys มีต่อบุคคลที่สามที่เกี่ยวข้องกับผลิตภัณฑ์ และ/หรือซอฟต์แวร์ Linksys ของคุณ คุณจะได้รับแจ้งเกี่ยวกับการอัปเกรดที่ส่งให้แก่คุณเสมอ  ข้อกำหนดแห่งลิขสิทธิ์นี้จะถูกนำมาใช้กับการอัปเกรดทั้งหมด เว้นเสียแต่ว่าการอัปเกรดที่มีการกล่าวถึงจะมีลิขสิทธิ์แยกต่างหาก ในกรณีนี้ให้ใช้ข้อกำหนดแห่งลิขสิทธิ์นั้น

ซอฟต์แวร์โอเพนซอร์ส  GPL หรือโอเพนซอร์สโค้ดอื่นๆ ที่นำมาใช้กับซอฟต์แวร์นี้รวมทั้งลิขสิทธิ์ของโอเพนซอร์สของซอร์สโค้ดนั้นมีให้บริการดาวน์โหลดโดยไม่เสียค่าใช้จ่ายที่ http://www.linksys.com/gpl   หากคุณต้องการแผ่นซีดีสำเนา GPL หรือโอเพนซอร์สโค้ดอื่นๆ ที่อยู่ภายในซอฟต์แวร์นี้ Linksys จะจัดส่งแผ่นซีดีซอร์สโค้ดไปให้คุณทางไปรษณีย์ โดยคิดค่าธรรมเนียม 9.99 ดอลลาร์สหรัฐ บวกกับค่าใช้จ่ายในการจัดส่งเมื่อคุณแจ้งมา

เงื่อนไขและการสิ้นสุด  คุณอาจสิ้นสุดสิขสิทธิ์นี้ได้ตลอดเวลา ด้วยการทำลายสำเนาซอฟต์แวร์และเอกสารทั้งหมด  สิทธิ์ของคุณภายใต้ลิขสิทธิ์นี้จะสิ้นสุดลงทันทีโดยไม่มีการแจ้งให้ทราบจาก Linksys หากคุณไม่สามารถปฏิบัติตามข้อบัญญัติใดๆ ของข้อตกลงฉบับนี้  

การรับประกันแบบจำกัด  เงื่อนไขการรับประกันและระยะเวลาที่ระบุในคู่มือผู้ใช้ผลิตภัณฑ์ของ Linksys ที่เกี่ยวข้องนี้จะบังคับใช้กับซอฟต์แวร์นี้ด้วย 
 
การปฏิเสธความรับผิด  ไม่ว่าในกรณีใดๆ LINKSYS หรือซัพพลายเออร์ของ LINKSYS จะไม่รับผิดชอบต่อการสูญเสียข้อมูล รายได้ หรือกำไร หรือต่อความเสียหายพิเศษ ความเสียหายทางอ้อม ความเสียหายที่เป็นผลต่อเนื่อง ความเสียหายที่เกิดขึ้น ความเสียหายอันเป็นผลมาจากการลงโทษ ไม่ว่าด้วยสาเหตุใด (รวมถึงความละเลย) อันเกิดขึ้นจากหรือเกี่ยวเนื่องกับการใช้หรือการไม่สามารถใช้ซอฟต์แวร์ดังกล่าว แม้ว่า LINKSYS ได้รับแจ้งถึงความเป็นไปได้ที่จะเกิดความเสียหายดังกล่าวแล้วก็ตาม  ไม่ว่าในกรณีใดๆ ความรับผิดของ LINKSYS จะไม่เกินกว่าจำนวนเงินที่คุณชำระเพื่อซื้อผลิตภัณฑ์นี้  ข้อจำกัดตามที่กล่าวมาแล้วนั้นจะมีผลบังคับใช้ แม้ว่าการรับประกันหรือการแก้ไขใดๆ ภายใต้ข้อตกลงนี้จะไม่บรรลุผลตามวัตถุประสงค์ที่สำคัญของข้อตกลงก็ตาม  ภายใต้เขตอำนาจศาลของบางประเทศไม่อนุญาตให้มีการตัดหรือจำกัดความรับผิดต่อความเสียหายที่เกิดขึ้นหรือเป็นผลต่อเนื่อง ดังนั้น ข้อจำกัดหรือการตัดความรับผิดข้างต้นจึงไม่สามารถใช้บังคับกับคุณ
การส่งออก  ซอฟต์แวร์ รวมถึงข้อมูลทางเทคนิค อาจอยู่ภายใต้กฎหมายและข้อบังคับควบคุมการส่งออกของประเทศสหรัฐอเมริกา และ/หรือข้อบังคับการส่งออกและนำเข้าของประเทศอื่นๆ  ซึ่งคุณยินยอมปฏิบัติตามกฎหมายและข้อบังคับเหล่านั้นทั้งหมดอย่างเคร่งครัด

ผู้ใช้ที่เป็นหน่วยงาน รัฐบาลสหรัฐอเมริกา  ซอฟต์แวร์และเอกสารมีคุณสมบัติเป็น "สินค้าเพื่อการพาณิชย์" ตามที่กำหนดไว้ในข้อบังคับ 48 C.F.R. 2.101 และ 48 C.F.R. 12.212  ผู้ใช้ที่เป็นหน่วยงานรัฐบาลทั้งหมดที่ได้มาซึ่งซอฟต์แวร์และเอกสารจะได้รับสิทธิ์เช่นเดียวกับลูกค้าที่ไม่ได้เป็นหน่วยงานรัฐบาลตามที่ระบุไว้ในข้อตกลงนี้เท่านั้น
 
เงื่อนไขทั่วไป  ข้อตกลงนี้อยู่ภายใต้การควบคุมและตีความตามกฎหมายของรัฐแคลิฟอร์เนีย โดยปราศจากการอ้างอิงถึงการขัดแย้งกันของหลักกฎหมาย  อนุสัญญาสหประชาชาติว่าด้วยสัญญาขายสินค้าระหว่างประเทศจะไม่มีผลบังคับใช้ ในกรณีที่ส่วนหนึ่งส่วนใดในข้อตกลงนี้เป็นโมฆะหรือใช้บังคับไม่ได้ ข้อบัญญัติที่เหลือจะยังคงสามารถใช้บังคับและมีผลอย่างสมบูรณ์ ข้อตกลงนี้ถือเป็นข้อตกลงที่สมบูรณ์ระหว่างฝ่ายต่างๆ ที่เกี่ยวข้องกับซอฟต์แวร์ และมีผลบังคับใช้เหนือข้อกำหนดที่ขัดแย้งหรือเพิ่มเติมใดๆ ที่ระบุในใบสั่งซื้อหรือในเอกสารอื่นใด 

สิ้นสุดข้อความเอกสารแนบท้ายฉบับที่ 1

เอกสารแนบท้ายฉบับที่ 2

ในกรณีที่ผลิตภัณฑ์ Linksys ประกอบด้วยซอฟต์แวร์ชนิดโอเพนซอร์สซึ่งได้รับการคุ้มครองลิขสิทธิ์ภายใต้ “GNU General Public License” เวอร์ชัน 2 แล้ว ข้อกำหนดเรื่องลิขสิทธิ์ในเอกสารแนบท้ายฉบับที่ 2 นี้จะถูกนำมาบังคับใช้กับซอฟต์แวร์ชนิดโอเพนซอร์สดังกล่าว  ข้อกำหนดเรื่องลิขสิทธิ์ด้านล่างในเอกสารแนบท้ายฉบับที่ 2 นี้ นำมาจากเว็บไซต์สาธารณะที่ http://www.gnu.org/copyleft/gpl.html

GNU GENERAL PUBLIC LICENSE
เวอร์ชัน 2, มิถุนายน 2534 
ลิขสิทธิ์ (C) 1989, 1991 Free Software Foundation, Inc.  
51 Franklin Street, Fifth Floor, Boston, MA  02110-1301, USA

บุคคลต่างๆ สามารถทำการคัดลอกและเผยแพร่เอกสารลิขสิทธิ์นี้ได้โดยต้องมีข้อความถูกต้องตรงกันทุกคำ
ห้ามเปลี่ยนแปลงข้อความใดๆ ทั้งสิ้น

บทนำ
ลิขสิทธิ์ต่างๆ ของซอฟต์แวร์โดยทั่วไปได้รับการออกแบบมาสำหรับจำกัดเสรีภาพของคุณในการเปลี่ยนแปลงหรือแบ่งปันกันใช้ลิขสิทธิ์นั้น ในทางตรงกันข้าม GNU General Public License มีวัตถุประสงค์ในการรับประกันเสรีภาพของคุณในการเปลี่ยนแปลงและแบ่งปันกันใช้ซอฟต์แวร์ฟรี เพื่อความมั่นใจว่า ผู้ใช้ทุกคนสามารถใช้ซอฟต์แวร์นั้นได้อย่างอิสระ General Public License นี้ใช้บังคับกับซอฟต์แวร์โดยส่วนใหญ่ของ Free Software Foundation และโปรแกรมอื่นๆ ซึ่งผู้เขียนโปรแกรมนำมาใช้กับโปรแกรมของตน (ซอฟต์แวร์บางรายการของ Free Software Foundation จะอยู่ภายใต้การคุ้มครองของ GNU Lesser General Public License) ซึ่งคุณสามารถนำมาบังคับใช้กับโปรแกรมของคุณได้เช่นกัน 
เมื่อเรากล่าวถึงซอฟต์แวร์ฟรี เราหมายถึงอิสระในการใช้งาน ไม่ใช่เรื่องราคา General Public License ของเราได้รับการออกแบบมาเพื่อความมั่นใจว่าคุณจะมีเสรีภาพในการเผยแพร่สำเนาซอฟต์แวร์ฟรี (และคิดค่าบริการตามที่คุณต้องการ), คุณได้รับซอร์สโค้ดหรือสามารถรับได้หากต้องการ, คุณสามารถเปลี่ยนแปลงซอฟต์แวร์หรือใช้บางส่วนของซอฟต์แวร์ในโปรแกรมฟรีใหม่ๆ และคุณทราบดีว่า คุณมีสิทธิ์ดำเนินการต่างๆ ตามที่กล่าวมาแล้ว 
เพื่อเป็นการปกป้องสิทธิ์ของคุณ เราจำเป็นต้องกำหนดข้อบังคับที่ห้ามไม่ให้ผู้ใดปฏิเสธหรือบังคับให้คุณสละสิทธิ์เหล่านี้ ข้อบังคับดังกล่าวหมายถึงหน้าที่ความรับผิดชอบบางประการของคุณที่จะต้องดำเนินการเมื่อคุณทำการเผยแพร่สำเนาของซอฟต์แวร์หรือเมื่อทำการแก้ไขซอฟต์แวร์นั้น 
ตัวอย่างเช่น เมื่อคุณทำการเผยแพร่โปรแกรม โดยมีการคิดค่าใช้จ่ายหรือไม่ก็ตาม คุณจะต้องมอบสิทธิ์ทั้งหมดที่คุณมีให้แก่ผู้รับนั้นด้วย คุณจะต้องตรวจสอบว่า ผู้รับโปรแกรมได้รับซอร์สโค้ดหรือสามารถรับซอร์สโค้ดได้หากต้องการเช่นเดียวกับคุณ และคุณต้องแสดงข้อกำหนดนี้ให้ผู้ใช้ได้รับทราบสิทธิ์ต่างๆ ของตน 
เราปกป้องสิทธิ์ของคุณด้วยวิธีการ 2 ขั้นตอน คือ (1) จดลิขสิทธิ์ซอฟต์แวร์ และ (2) มอบลิขสิทธิ์นี้แก่คุณซึ่งให้สิทธิ์ตามกฎหมายแก่คุณในการทำสำเนา เผยแพร่ และ/หรือ แก้ไขซอฟต์แวร์นี้ได้ 
นอกจากนี้ เพื่อเป็นการปกป้องผู้เขียนโปรแกรมแต่ละคนรวมทั้งตัวเราเอง เราต้องแจ้งให้ทุกคนทราบว่า ซอฟต์แวร์ฟรีนี้ไม่มีการรับประกันใดๆ ทั้งสิ้น และหากซอฟต์แวร์ได้รับการแก้ไขโดยบุคคลหนึ่ง จากนั้นนำไปเผยแพร่ให้แก่ผู้อื่น เราต้องการให้ผู้รับซอฟต์แวร์ได้รับทราบว่า สิ่งที่ตนได้รับนั้นไม่ใช่ซอฟต์แวร์ต้นฉบับ ดังนั้น ปัญหาใดๆ ก็ตามที่เกิดขึ้นจากการกระทำของผู้อื่นย่อมไม่มีผลกระทบต่อชื่อเสียงของผู้เขียนโปรแกรมต้นฉบับแต่อย่างใด 
ประการสุดท้าย โปรแกรมฟรีมักจะเสี่ยงต่อการถูกจดสิทธิบัตรซอฟต์แวร์อยู่ตลอดเวลา เราไม่ต้องการให้เกิดปัญหาที่ผู้เผยแพร่โปรแกรมฟรีนำโปรแกรมนั้นไปจดสิทธิบัตรให้เป็นของบุคคลเพียงคนเดียว ซึ่งทำให้โปรแกรมนั้นเป็นทรัพย์สินที่มีเจ้าของกรรมสิทธิ์ เพื่อเป็นการป้องกันปัญหานี้ เราได้แจ้งให้ทราบอย่างชัดเจนแล้วว่า การจดสิทธิบัตรใดๆ ก็ตาม จะต้องดำเนินการโดยให้สิทธิ์การใช้งานฟรีแก่ทุกคน หรือ ไม่มีการจดลิขสิทธิ์ใดๆ ทั้งสิ้น 
เงื่อนไขและข้อตกลงในการทำสำเนา การเผยแพร่ และการแก้ไขจะกล่าวโดยละเอียดในส่วนต่อไป 
เงื่อนไขและข้อตกลงในการทำสำเนา การเผยแพร่ และการแก้ไข
0. ลิขสิทธิ์นี้ใช้บังคับกับโปรแกรมหรืองานอื่นใดซึ่งผู้ถือลิขสิทธิ์ได้แจ้งข้อความไว้ว่า อนุญาตให้เผยแพร่โปรแกรมนั้นได้ภายใต้ข้อกำหนดของ General Public License นี้ คำว่า "โปรแกรม" ที่ปรากฏด้านล่างนี้ หมายถึงโปรแกรมหรืองานใดๆ ดังกล่าว และคำว่า "งานที่จัดทำมาจากโปรแกรม" หมายถึงโปรแกรมหรืองานที่ดัดแปลง ซึ่งอยู่ภายใต้กฎหมายลิขสิทธิ์ นั่นคือ งานที่ประกอบด้วยโปรแกรมหรือส่วนหนึ่งของโปรแกรม ทั้งที่เหมือนกันอย่างสมบูรณ์หรือด้วยการแก้ไข และ/หรือ แปลเป็นภาษาอื่น (การแปลซึ่งต่อไปในเอกสารนี้จะใช้ในความหมายรวมกับคำว่า "การแก้ไข" ในทุกกรณีโดยไม่มีการจำกัด) ผู้ได้รับลิขสิทธิ์จะใช้คำแทนว่า "คุณ" 
การกระทำอื่นๆ นอกเหนือจากการทำสำเนา การเผยแพร่ และการแก้ไข จะไม่อยู่ภายใต้การบังคับของลิขสิทธิ์นี้ เนื่องจากเป็นเรื่องที่อยู่นอกเหนือเนื้อหาของเอกสารนี้ กระบวนการรันโปรแกรมจะไม่มีข้อจำกัด และผลที่ได้จากโปรแกรมจะอยู่ภายใต้การคุ้มครองเฉพาะเมื่อเนื้อหานั้นถือได้ว่าเป็นงานที่จัดทำมาจากโปรแกรม (งานที่แยกต่างหากจากงานที่ได้จากการรันโปรแกรม) โดยพิจารณาข้อเท็จจริงจากสิ่งที่โปรแกรมดำเนินการ 
1. คุณอาจทำการคัดลอกและเผยแพร่ซอร์สโค้ดของโปรแกรมซึ่งเหมือนกับที่คุณได้รับทุกประการลงในสื่อใดๆ ก็ได้ โดยมีข้อแม้ว่า คุณจะต้องเผยแพร่ประกาศเรื่องลิขสิทธิ์และการปฏิเสธการรับประกันลงในสำเนาแต่ละสำเนาในที่ๆ เห็นได้อย่างเด่นชัดและเหมาะสม, ไม่ทำการแก้ไขประกาศใดๆ ซึ่งเกี่ยวกับลิขสิทธิ์นี้รวมทั้งเรื่องการไม่มีการรับประกันใดๆ และ ให้ประกาศเรื่องลิขสิทธิ์นี้แก่ผู้รับอื่นๆ ไปพร้อมกับโปรแกรมนี้ 
คุณสามารถคิดค่าธรรมเนียมสำหรับการบันทึกลงสื่อในการถ่ายโอนสำเนาโปรแกรม และคุณอาจให้การรับประกันจากการคิดค่าธรรมเนียมกับผู้รับก็ได้ หากคุณพิจารณาแล้วเห็นสมควร 
2. คุณสามารถแก้ไขสำเนาหนึ่งชุดหรือหลายชุดของโปรแกรมหรือบางส่วนของโปรแกรมเพื่อสร้างงานที่จัดทำมาจากโปรแกรม จากนั้น คุณสามารถทำสำเนาและเผยแพร่โปรแกรมแก้ไขหรืองานตามที่กล่าวไว้ในส่วนที่ 1 ข้างต้น โดยมีข้อแม้ว่า คุณได้ดำเนินการตามเงื่อนไขทั้งหมดดังต่อไปนี้ 
ก) คุณต้องจัดทำรายละเอียดเพื่อให้ไฟล์ที่ได้รับการแก้ไขนั้นแสดงข้อความที่เห็นอย่างเด่นชัดซึ่งแจ้งว่าคุณได้ทำการเปลี่ยนแปลงไฟล์นั้นและวันที่ที่ทำการเปลี่ยนแปลง 
b) คุณจะต้องนำงานใดๆ ก็ตามที่คุณแจกจ่ายหรือเผยแพร่ ซึ่งทั้งหมดหรือบางส่วนประกอบด้วยหรือจัดทำมาจากโปรแกรมหรือส่วนหนึ่งของโปรแกรม ไปจดลิขสิทธิ์เป็นโปรแกรมเดียว โดยไม่คิดค่าลิขสิทธิ์ใดๆ แก่บุคคลที่สามภายใต้ข้อกำหนดแห่งลิขสิทธิ์นี้ 
c) หากโปรแกรมที่ถูกดัดแปลงนั้น โดยปกติจะอ่านคำสั่งต่างๆ แบบอินเตอร์แอคทีฟเมื่อทำการรัน ในขณะที่โปรแกรมรันแบบอินเตอร์แอคทีฟอยู่ตามปกตินั้น คุณจะต้องทำให้โปรแกรมดังกล่าว พิมพ์หรือแสดงคำประกาศที่ประกอบด้วยคำประกาศเรื่องลิขสิทธิ์ที่เกี่ยวข้องและคำประกาศเรื่องการไม่รับประกัน (หรือหากเป็นกรณีอื่น แจ้งให้ทราบว่าคุณให้การรับประกัน) และเรื่องที่ผู้ใช้จะต้องเผยแพร่โปรแกรมภายใต้ข้อกำหนดเหล่านี้ รวมทั้งแจ้งให้ผู้ใช้ทราบถึงวิธีการดูลิขสิทธิ์ฉบับนี้ (ข้อยกเว้น: หากโปรแกรมทำงานแบบอินเตอร์แอคทีฟ และโดยปกติจะไม่พิมพ์ประกาศดังกล่าว งานที่จัดทำมาจากโปรแกรมดังกล่าวของคุณไม่จำเป็นต้องพิมพ์คำประกาศนั้นเช่นกัน) 
ข้อกำหนดเหล่านี้ใช้บังคับกับงานที่ได้รับการแก้ไขโดยรวม หากมีบางส่วนของงานที่สามารถกำหนดได้อย่างชัดเจนนั้นไม่ได้นำมาจากโปรแกรม และถือได้ว่าเป็นงานแแยกต่างหากที่อิสระในตัวเองแล้ว ห้ามนำทั้งลิขสิทธิ์นี้และข้อกำหนดของลิขสิทธิ์นี้ไปใช้บังคับกับส่วนของงานเหล่านั้นเมื่อคุณทำการเผยแพร่งานนั้นๆ เป็นงานที่แยกต่างหาก แต่หากคุณทำการเผยแพร่ส่วนของงานเดียวกันนี้เป็นส่วนหนึ่งของงานทั้งหมดซึ่งเป็นงานที่จัดทำมาจากโปรแกรม การเผยแพร่งานทั้งหมดจะต้องอยู่ภายใต้ข้อกำหนดของลิขสิทธิ์นี้ ซึ่งได้ทำการขยายการอนุญาตให้ใช้ลิขสิทธิ์แก่ผู้รับสิทธิ์ให้ครอบคลุมงานทั้งหมด อันมีผลต่องานแต่ละส่วน โดยไม่คำนึงว่าผู้ใดเป็นผู้เขียนโปรแกรมส่วนใด 
ดังนั้น ความมุ่งหมายของข้อกำหนดในส่วนนี้จึงไม่ใช้การอ้างสิทธิ์หรือการทำให้เกิดความขัดแย้งกับสิทธิ์ของคุณในงานที่คุณเขียนขึ้นเองทั้งหมด แต่เป็นการใช้สิทธิ์ในการเข้าควบคุมการเผยแพร่งานดัดแปลงหรืองานทั้งหมดที่เขียนจากโปรแกรมดังกล่าว 
นอกจากนี้ การรวบรวมงานอื่นที่ไม่เกี่ยวข้องกับโปรแกรมเข้ากับโปรแกรมนี้ (หรือกับงานที่เขียนจากโปรแกรมนี้) มาบรรจุไว้ในที่สื่อที่ใช้จัดเก็บหรือสื่อสำหรับการเผยแพร่เดียวกัน จะไม่ทำให้งานอื่นดังกล่าวอยู่ภายใต้ข้อกำหนดลิขสิทธิ์นี้แต่ประการใด 
3. คุณสามารถทำสำเนาและเผยแพร่โปรแกรม (หรืองานที่เขียนจากโปรแกรมตามที่กล่าวในส่วน 2) ในรูปแบบออบเจกต์โค้ดหรือรูปแบบที่สามารถรันได้ ตามที่กล่าวในส่วนที่ 1 และ 2 ข้างต้นได้ โดยมีข้อแม้ว่า คุณจะต้องดำเนินการอย่างใดอย่างหนึ่งดังต่อไปนี้ด้วย: 
ก) แนบซอร์สโค้ดแบบสมบูรณ์ที่เกี่ยวข้องที่เครื่องสามารถอ่านได้พร้อมกับสำเนาดังกล่าว และจะต้องทำการเผยแพร่โดยปฏิบัติตามข้อกำหนดในส่วนที่ 1 และ 2 ข้างต้น โดยบันทึกในสื่อซึ่งโดยปกติใช้สำหรับการแลกเปลี่ยนซอฟต์แวร์ระหว่างกัน หรือ 
ข) แนบข้อเสนอที่เป็นลายลักษณ์อักษรพร้อมกับสำเนาโปรแกรม โดยกำหนดให้มีผลบังคับใช้อย่างน้อย 3 ปี ในการให้ซอร์สโค้ดแบบสมบูรณ์ที่เกี่ยวข้องที่เครื่องสามารถอ่านได้แก่บุคคลที่สาม โดยกำหนดราคาไม่เกินค่าใช้จ่ายในการดำเนินการแจกจ่ายของคุณ ทั้งนี้ จะต้องทำการเผยแพร่โดยปฏิบัติตามข้อกำหนดในส่วนที่ 1 และ 2 ข้างต้น โดยบันทึกในสื่อซึ่งโดยปกติใช้สำหรับการแลกเปลี่ยนซอฟต์แวร์ระหว่างกัน หรือ 
ค) แนบข้อมูลที่คุณได้รับเกี่ยวกับข้อเสนอในการเผยแพร่ซอร์สโค้ดที่เกี่ยวข้อง ไปกับสำเนาโปรแกรมดังกล่าว (ทางเลือกนี้อนุญาตให้ใช้เฉพาะการเผยแพร่ที่ไม่ใช่เชิงพาณิชย์และเฉพาะในกรณีที่คุณได้รับโปรแกรมในรูปแบบออบเจกต์โค้ดหรือรูปแบบที่สามารถรันได้พร้อมกับข้อเสนอดังกล่าว ตามที่กล่าวไว้ในส่วนย่อย ข ข้างต้น) 
ซอร์สโค้ดของงานหมายถึงรูปแบบของงานที่คุณต้องการในการนำมาแก้ไขดัดแปลง สำหรับงานรูปแบบที่สามารถรันได้ ซอร์สโค้ดที่สมบูรณ์หมายถึงซอร์สโค้ดทั้งหมดของโมดูลทั้งหมดในงานนั้น รวมกับไฟล์กำหนดอินเตอร์เฟซที่เกี่ยวข้อง และสคริปต์ที่ใช้ในการควบคุมการคอมไพล์และการติดตั้งไฟล์ที่สามารถรันได้นั้น อย่างไรก็ตาม มีข้อยกเว้นเป็นกรณีพิเศษ คือ ซอร์สโค้ดที่เผยแพร่นั้น ไม่จำเป็นต้องมีข้อมูลทั้งหมดที่มักมีการเผยแพร่ (ในรูปแบบของซอร์สหรือไบนารี) ไปพร้อมกับคอมโพเนนต์หลัก (เช่น คอมไพเลอร์ เคอร์เนล ฯลฯ) ของระบบปฏิบัติการที่ไฟล์ดังกล่าวใช้ในการรัน เว้นเสียแต่ คอมโพเนนต์นั้นจะมาพร้อมกับไฟล์ที่สามารถรันได้นั้น 
หากการเผยแพร่ไฟล์ที่สามารถรันได้หรือออบเจกต์โค้ดดำเนินการโดยการเสนอให้เข้าใช้สำเนาในที่ซึ่งกำหนดไว้ การเสนอที่เทียบเท่ากับการเข้าไปคัดลอกซอร์สโค้ดจากจุดเดียวกัน ให้ถือเป็นการเผยแพร่ซอร์สโค้ด แม้ว่าบุคคลที่สามจะไม่ถูกบังคับให้คัดลอกซอร์สโค้ดพร้อมกับออบเจกต์โค้ดก็ตาม 
4. คุณจะต้องไม่คัดลอก, แก้ไข, ให้ช่วงสิทธิ์ หรือเผยแพร่โปรแกรมนี้ ยกเว้นแต่ที่ได้อนุญาตไว้อย่างชัดเจนในลิขสิทธิ์ฉบับนี้ การพยายามกระทำการอื่นใดเพื่อที่จะคัดลอก, แก้ไข, ให้ช่วงสิทธิ์ หรือเผยแพร่โปรแกรมนี้ให้ถือเป็นโมฆะและมีผลให้สิทธิ์ของคุณภายใต้ลิขสิทธิ์ฉบับนี้เป็นอันสิ้นสุดลงโดยอัตโนมัติ อย่างไรก็ตาม ลิขสิทธิ์ของบุคคลต่างๆ ซึ่งได้รับสำเนาโปรแกรมหรือสิทธิ์จากคุณภายใต้ลิขสิทธิ์ฉบับนี้จะยังคงมีผลสมบูรณ์อยู่ตราบเท่าที่บุคคลเหล่านั้น ปฏิบัติตามข้อกำหนดอย่างเคร่งครัด 
5. คุณไม่จำเป็นต้องยอมรับลิขสิทธิ์ฉบับนี้ เนื่องจากว่า คุณยังไม่ได้ลงนามในเอกสารดังกล่าว อย่างไรก็ตาม คุณไม่มีสิทธิ์ในการแก้ไขหรือเผยแพร่โปรแกรมหรืองานที่ดัดแปลงจากโปรแกรม เพราะการดำเนินการดังกล่าวต้องห้ามตามกฎหมายหากคุณยังไม่ยอมรับลิขสิทธิ์ฉบับนี้ ดังนั้น โดยการแก้ไขหรือเผยแพร่โปรแกรมนี้ (หรืองานใดๆ ที่เขียนจากโปรแกรมนี้) ย่อมเป็นการแสดงว่า คุณยอมรับในลิขสิทธิ์ฉบับนี้ในการดำเนินการดังกล่าว รวมทั้งยอมรับในเงื่อนไขและข้อตกลงในการคัดลอก เผยแพร่ หรือแก้ไขโปรแกรมหรืองานที่เขียนจากโปรแกรมดังกล่าว 
6. ทุกครั้งที่คุณเผยแพร่โปรแกรมนี้ (หรืองานใดๆ ที่เขียนจากโปรแกรมนี้) ต่อไปยังบุคคลอื่น ผู้รับนั้นจะได้รับลิขสิทธิ์จากเจ้าของลิขสิทธิ์เดิมโดยอัตโนมัติในการคัดลอก, เผยแพร่ หรือแก้ไขโปรแกรม โดยอยู่ภายใต้เงื่อนไขและข้อกำหนดเหล่านี้ คุณจะต้องไม่กำหนดข้อจำกัดอื่นเพิ่มเติมต่อการใช้สิทธิ์ต่างๆ ของผู้รับซึ่งได้รับตามเอกสารนี้ คุณไม่ต้องรับผิดชอบในการบังคับให้บุคคลที่สามปฏิบัติตามลิขสิทธิ์ฉบับนี้ 
7. ในกรณีที่มีผลสืบเนื่องจากมีคำสั่งศาลหรือมีการละเมิดสิทธิบัตรหรือด้วยสาเหตุอื่นใด (ที่ไม่จำกัดเฉพาะเรื่องสิทธิบัตร) อันทำให้เกิดเงื่อนไขที่คุณต้องดำเนินการ (ไม่ว่าจะโดยคำสั่งศาล ข้อตกลง หรือประการอื่นใด) ซึ่งขัดต่อเงื่อนไขในลิขสิทธิ์ฉบับนี้ เงื่อนไขต่างๆ ดังกล่าวไม่ทำให้คุณสามารถดำเนินการที่ขัดต่อเงื่อนไขในลิขสิทธิ์นี้ได้ หากคุณไม่สามารถเผยแพร่ด้วยวิธีที่เป็นการปฏิบัติตามทั้งความผูกพันที่คุณมีภายใต้ลิขสิทธิ์นี้และความผูกพันที่เกี่ยวข้องอื่นๆ ในเวลาเดียวกันได้แล้ว ผลที่ตามมาก็คือ คุณจะต้องไม่เผยแพร่โปรแกรมนั้นแต่อย่างใด ตัวอย่างเช่น หากสิทธิบัตรไม่อนุญาตให้ผู้รับสำเนาโปรแกรมทั้งโดยทางตรงหรือทางอ้อมจากคุณ ทำการเผยแพร่โปรแกรมต่อให้ผู้อื่นโดยไม่ชำระค่าลิขสิทธิ์แล้ว วิธีการเดียวที่สามารถปฏิบัติตามข้อกำหนดของทั้งสิทธิบัตรและลิขสิทธิ์ฉบับนี้ก็คือ การระงับการเผยแพร่โปรแกรมดังกล่าวโดยสิ้นเชิง 
หากข้อกำหนดส่วนใดส่วนหนึ่งในส่วนนี้ถูกถือให้เป็นโมฆะหรือไม่สามารถใช้บังคับได้ภายใต้สภาวะเฉพาะใดๆ แล้ว ข้อกำหนดส่วนที่เหลือรวมทั้งส่วนทั้งหมดโดยรวม มีวัตถุประสงค์ที่จะใช้บังคับกับสภาวะอื่นๆ นอกเหนือสภาวะเฉพาะดังกล่าว 
ข้อกำหนดในส่วนนี้ไม่มีวัตถุประสงค์ในการสนับสนุนให้คุณละเมิดสิทธิบัตรหรือการอ้างสิทธิ์ในทรัพย์สินของบุคคลอื่นหรือการต่อสู้ในความถูกต้องของสิทธิ์เหล่านั้นแต่อย่างใด ข้อกำหนดในส่วนนี้มีวัตถุประสงค์เพียงประการเดียวคือ การปกป้องความสมบูรณ์ของระบบการเผยแพร่ซอฟต์แวร์ฟรีซึ่งใช้ลิขสิทธิ์สาธารณะในการดำเนินการ มีบุคคลเป็นจำนวนมากที่ได้มีส่วนร่วมในการให้ซอฟต์แวร์ต่างๆ สำหรับเผยแพร่ในระบบดังกล่าวเพื่อให้ระบบสามารถดำเนินการได้อย่างต่อเนื่อง ผู้เขียน/ผู้ให้โปรแกรมจึงต้องตัดสินใจว่า ตนยินยอมที่จะเผยแพร่ซอฟต์แวร์ผ่านทางระบบอื่นหรือไม่ โดยที่ผู้ได้รับลิขสิทธิ์รายใดรายหนึ่งไม่สามารถกำหนดทางเลือกดังกล่าวแทนบุคคลเหล่านั้นได้ 
วัตถุประสงค์ของข้อความในส่วนนี้ก็เพื่อเป็นการอธิบายให้ทราบอย่างชัดเจนถึงผลที่อาจเกิดขึ้นจากการบังคับใช้ข้อกำหนดส่วนที่เหลือของลิขสิทธิ์ฉบับนี้ 
8. ในกรณีที่ประเทศบางประเทศได้มีข้อจำกัดการเผยแพร่ และ/หรือ การใช้โปรแกรมนี้ ทั้งในด้านการใช้อินเตอร์เฟซที่มีสิทธิบัตรหรือมีลิขสิทธิ์ ผู้ถือลิขสิทธิ์ต้นฉบับที่นำโปรแกรมเข้าสู่ภายใต้การบังคับของลิขสิทธิ์ฉบับนี้อาจทำการเพิ่มข้อจำกัดการเผยแพร่ในเชิงภูมิศาสตร์อย่างชัดเจนเพื่อยกเว้นไม่ให้ใช้บังคับลิขสิทธิ์ฉบับนี้กับประเทศเหล่านั้นเพื่อให้สามารถเผยแพร่โปรแกรมได้เฉพาะในประเทศที่ไม่ได้ถูกยกเว้นดังกล่าว ในกรณีเช่นนี้ ลิขสิทธิ์ฉบับนี้จะรวมข้อยกเว้นดังกล่าวเข้าด้วยกันเสมือนหนึ่งเป็นข้อกำหนดที่เขียนอยู่ในลิขสิทธิ์ฉบับนี้ 
9. Free Software Foundation อาจทำการเผยแพร่เนื้อหาที่ปรับปรุงใหม่ และ/หรือ เวอร์ชันใหม่ของ General Public License ฉบับนี้เป็นระยะๆ โดยเวอร์ชันใหม่ดังกล่าวจะยังคงรักษาหลักการเดียวกันกับเวอร์ชันปัจจุบัน แต่อาจมีรายละเอียดที่แตกต่างกันเล็กน้อยเพื่อการแก้ปัญหาหรือข้อขัดข้องใหม่ๆ ที่เกิดขึ้น 
เวอร์ชันแต่ละเวอร์ชันจะมีหมายเลขเวอร์ชันกำกับอย่างชัดเจน ในกรณีที่โปรแกรมได้ระบุหมายเลขเวอร์ชันหนึ่งๆ ของลิขสิทธิ์นี้ที่ให้ใช้บังคับกับโปรแกรม และ "เวอร์ชันต่อมาทุกเวอร์ชัน" แล้ว คุณสามารถเลือกที่จะใช้เงื่อนไขและข้อตกลงทั้งในของเวอร์ชันที่ระบุดังกล่าวหรือของเวอร์ชันต่อมาอื่นๆ เวอร์ชันใดก็ได้ที่เผยแพร่โดย Free Software Foundation และหากโปรแกรมไม่ได้ระบุหมายเลขเวอร์ชันของลิขสิทธิ์นี้ คุณสามารถเลือกใช้เวอร์ชันใดๆ ก็ได้ที่เผยแพร่โดย Free Software Foundation 
10. หากคุณต้องการรวมบางส่วนของโปรแกรมเข้ากับโปรแกรมฟรีอื่นๆ ที่มีเงื่อนไขการเผยแพร่ที่ต่างกัน ให้ส่งข้อความไปยังผู้เขียนโปรแกรมเพื่อขออนุญาตดำเนินการดังกล่าว และหากต้องการข้อมูลเกี่ยวกับซอฟต์แวร์ที่จดลิขสิทธิ์โดย Free Software Foundation ให้ส่งข้อความไปยัง Free Software Foundation เพื่อขอข้อมูลดังกล่าว ในบางกรณี เราอาจมีข้อยกเว้นสำหรับเรื่องลิขสิทธิ์นี้ การพิจารณาของเรามีพื้นฐานอยู่บนวัตถุประสงค์ 2 ประการคือ การรักษาสถานะโปรแกรมฟรีของโปรแกรมดัดแปลงจากซอฟต์แวร์ฟรีทั้งหมดของเรา และการส่งเสริมให้มีการแบ่งปันและการนำซอฟต์แวร์ไปใช้ซ้ำโดยรวม 
การไม่ให้การรับประกัน
11. เนื่องจากโปรแกรมนี้ได้รับการจดลิขสิทธิ์ให้สามารถใช้งานได้โดยไม่เสียค่าใช้จ่าย จึงไม่มีการรับประกันสำหรับโปรแกรม ทั้งนี้ ภายใต้ข้อกำหนดของกฎหมายที่บังคับใช้ เว้นเสียแต่เมื่อได้กล่าวไว้เป็นอย่างอื่นโดยลายลักษณ์อักษร ผู้ถือลิขสิทธิ์ และ/หรือ บุคคลอื่นๆ ให้บริการโปรแกรมนี้ในลักษณะ “ตามสภาพที่เป็นจริง” โดยไม่มีการรับประกันใดๆ ไม่ว่าจะโดยตรงหรือโดยนัย หรือการประกันอื่นๆ ทั้งหมดซึ่งรวมถึงการรับประกันโดยนัยของโอกาสทางการค้าและความเหมาะสมในการใช้งานตามวัตถุประสงค์  คุณจะต้องเป็นผู้รับความเสี่ยงทั้งหมดในด้านคุณภาพและประสิทธิภาพของโปรแกรม และหากโปรแกรมเกิดบกพร่อง คุณจะต้องเป็นผู้รับผิดชอบในค่าใช้จ่ายที่จำเป็นทั้งหมดในการบริการ ซ่อม หรือแก้ไขโปรแกรม 
12. นอกเสียจากจะมีการกำหนดโดยกฎหมายที่บังคับใช้อยู่หรือตกลงกันไว้เป็นลายลักษณ์อักษร ไม่ว่าในกรณีใดๆ ผู้ถือลิขสิทธิ์หรือบุคคลอื่นใดที่อาจทำการแก้ไข และ/หรือ เผยแพร่โปรแกรมที่อนุญาตไว้ข้างต้น จะไม่รับผิดชอบใดๆ ต่อคุณในความเสียหายต่างๆ รวมทั้งความเสียหายทั่วไป ความเสียหายพิเศษ ความเสียหายที่เกิดหรือความเสียหายที่เป็นผลต่อเนื่อง อันเกิดขึ้นจากการใช้หรือการไม่สามารถใช้โปรแกรมดังกล่าว (และความเสียหายอื่นๆ ทั้งหมด รวมทั้งและไม่จำกัดเฉพาะการสูญเสียข้อมูลหรือข้อมูลถูกทำให้ผิดพลาด หรือความเสียหายที่เกิดกับคุณหรือบุคคลที่สาม หรือความล้มเหลวของโปรแกรมในการทำงานร่วมกับโปรแกรมอื่นใด) แม้ว่าผู้ถือลิขสิทธิ์หรือบุคคลนั้นจะได้รับแจ้งถึงความเป็นไปได้ที่จะเกิดความเสียหายดังกล่าวแล้วก็ตาม 
สิ้นสุดเงื่อนไขและข้อตกลง

สิ้นสุดข้อความเอกสารแนบท้ายฉบับที่ 2